รัฐบาลไทย-ข่าวทำเนียบรัฐบาล-สรุปข่าวการประชุมคณะรัฐมนตรี 28 มิถุนายน 2565
วันอังคารที่ 28 มิถุนายน 2565
สรุปข่าวการประชุมคณะรัฐมนตรี 28 มิถุนายน 2565
พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะรัฐมนตรี ณ ตึกสันติไมตรี (หลังนอก) ทําเนียบรัฐบาล ซึ่งสรุปสาระสําคัญดังนี้
http://www.thaigov.go.th
(โปรดตรวจสอบมติคณะรัฐมนตรีที่เป็นทางการจากสํานักเลขาธิการคณะรัฐมนตรีอีกครั้ง)
วันนี้ (28 มิถุนายน 2565) เวลา 09.00 น. พลเอก ประยุทธ์ จันทร์โอชา นายกรัฐมนตรีเป็นประธานการประชุมคณะรัฐมนตรี ณ ตึกสันติไมตรี (หลังนอก) ทําเนียบรัฐบาล ซึ่งสรุปสาระสําคัญดังนี้
กฎหมาย
1.  เรื่อง  ร่างพระราชกฤษฎีกาออกตามความในประมวลรัษฎากรว่าด้วยการยกเว้น ภาษีมูลค่าเพิ่ม (ฉบับที่ ..) พ.ศ. .... [มาตรการภาษีเพื่อส่งเสริมการลงทุนในกิจการศูนย์ข้อมูล (Data Centre)]
2.  เรื่อง  ร่างประกาศกระทรวงการคลัง เรื่อง การลดอัตราอากรและยกเว้นอากรศุลกากรตามมาตรา 12 แห่งพระราชกําหนดพิกัดอัตราศุลกากร พ.ศ. 2530 (ฉบับที่ ..)
3.  เรื่อง  ร่างกฎกระทรวงกําหนดให้พื้นที่ตําบลตาสิทธิ์ ตําบลหนองไร่ ตําบลมาบยางพร ตําบลปลวกแดง ตําบลละหาร ตําบลแม่น้ําคู้ อําเภอปลวกแดง ตําบลหนองบัว ตําบลหนองละลอก อําเภอบ้านค่าย และตําบลพนานิคม ตําบลมะขามคู่ ตําบลนิคมพัฒนา ตําบลมาบข่า อําเภอนิคมพัฒนา จังหวัดระยอง เป็นเขตพื้นที่คุ้มครองสิ่งแวดล้อม พ.ศ. ....
4.  เรื่อง  ร่างพระราชบัญญัติระเบียบข้าราชการฝ่ายตุลาการศาลยุติธรรม (ฉบับที่ ..) พ.ศ. .... (การกําหนดตําแหน่งเจ้าพนักงานคดีประจําศาลยุติธรรม)
5.  เรื่อง  ร่างกฎกระทรวงกําหนดให้ผลิตภัณฑ์อุตสาหกรรมโกลว์สตาร์ตเตอร์สําหรับหลอดฟลูออเรสเซนซ์ ต้องเป็นไปตามมาตรฐาน พ.ศ. ....
6.  เรื่อง  ร่างกฎกระทรวงกําหนดให้ผลิตภัณฑ์อุตสาหกรรมสีสังเคราะห์ต้องเป็นไปตามมาตรฐาน พ.ศ. ....
7.  เรื่อง  (ร่าง) ประกาศกระทรวงดิจิทัลเพื่อเศรษฐกิจและสังคม เรื่อง ขั้นตอนการแจ้ง
การระงับการทําให้แพร่หลายของข้อมูลคอมพิวเตอร์ และการนําข้อมูลคอมพิวเตอร์ออกจากระบบคอมพิวเตอร์ พ.ศ. ....
8.  เรื่อง  ร่างข้อบังคับการรถไฟฟ้าขนส่งมวลชนแห่งประเทศไทย ว่าด้วยการกําหนดอัตราค่าโดยสารฯ สายเฉลิมรัชมงคล สายฉลองรัชธรรม และอัตราค่าโดยสารร่วม รวม 3 ฉบับ
เศรษฐกิจ สังคม
9.  เรื่อง  โครงการเหมืองแร่โพแทชจังหวัดอุดรธานี
10.  เรื่อง  สรุปรายงานการติดตามการดําเนินงานตามนโยบายรัฐบาลและข้อสั่งการ นายกรัฐมนตรี ครั้งที่ 13 (ระหว่างวันที่ 1 มกราคม 2564 – 30 เมษายน 2565)
11.  เรื่อง  สรุปผลการประชุมคณะกรรมการติดตามการดําเนินงานตามนโยบายรัฐบาล และข้อสั่งการนายกรัฐมนตรี ครั้งที่ 3/2565
12.  เรื่อง  รายงานการขับเคลื่อนแผนพัฒนาด้านการพัฒนาสื่อปลอดภัยและสร้างสรรค์ ระยะที่ 1 (พ.ศ. 2563-2565) ประจําปีงบประมาณ พ.ศ. 2563-2564
13.  เรื่อง  ความก้าวหน้าของยุทธศาสตร์ชาติและแผนการปฏิรูปประเทศ ณ เดือนพฤษภาคม 2565
14.  เรื่อง  รายงานผลการดําเนินงานของระบบประกันภัยและพัฒนาการที่สําคัญ รอบ 12 เดือน ปี 2564
15.  เรื่อง  รายงานสถานการณ์การส่งออกของไทย เดือนเมษายน และ 4 เดือนแรกของปี 2565
16.  เรื่อง  สรุปภาพรวมดัชนีเศรษฐกิจการค้าประจําเดือนพฤษภาคม 2565
17.  เรื่อง รายงานภาวะเศรษฐกิจอุตสาหกรรมไตรมาสที่ 1/2565 และแนวโน้มไตรมาส ที่ 2/2565 และรายงานภาวะเศรษฐกิจอุตสาหกรรมประจําเดือนเมษายน 2565
18.  เรื่อง  ผลการประชุมคณะกรรมการนโยบายเขตพัฒนาพิเศษภาคตะวันออก ครั้งที่ 1/2565 เรื่อง (ร่าง) แผนปฏิบัติการโครงสร้างพื้นฐานและสาธารณูปโภค ในพื้นที่เขตพัฒนาพิเศษภาคตะวันออก พ.ศ. 2566-2570
19.  เรื่อง  การกําหนดสินค้าและบริการควบคุมตามพระราชบัญญัติว่าด้วยราคาสินค้าและบริการ พ.ศ. 2542
ต่างประเทศ
20.  เรื่อง  หนังสือแลกเปลี่ยนระหว่างรัฐบาลไทยกับรัฐบาลฮังการีเพื่อการยกเว้นภาษี และค่าธรรมเนียมที่เกี่ยวข้องกับการโอนกรรมสิทธิ์อสังหาริมทรัพย์ ในการได้มา ซึ่งที่ดิน อาคาร และห้องชุด สําหรับใช้เป็นที่พํานักและที่ทําการของสถานเอกอัครราชทูตและสถานกงสุลในดินแดนของแต่ละฝ่าย
21.  เรื่อง  การขอทบทวนมติคณะรัฐมนตรีกรณีการจัดทําความตกลงยกเว้นการตรวจลงตรา สําหรับผู้ถือหนังสือเดินทางทูตและผู้ถือหนังสือเดินทางราชการระหว่างรัฐบาลแห่งราชอาณาจักรไทยกับรัฐบาลแห่งสาธารณรัฐฟินแลนด์
22. เรื่อง  ร่างเอกสารผลลัพธ์การประชุมคณะกรรมาธิการร่วมว่าด้วยความร่วมมือทางเศรษฐกิจไทย-ฮังการี ครั้งที่ 3
23. เรื่อง ร่างเอกสารผลลัพธ์การประชุมรัฐมนตรีต่างประเทศกรอบความร่วมมือแม่โขง - ล้านช้าง ครั้งที่ 7
24. เรื่อง ร่างปฏิญญาทางการเมืองในการประชุม High-level Meeting on Improving Global Road Safety
25. เรื่อง การรับรองร่างปฏิญญาเสียมราฐว่าด้วยการส่งเสริมประชาคมอาเซียนที่สร้างสรรค์และมีการปรับตัวเพื่อสนับสนุนเศรษฐกิจเชิงวัฒนธรรมและเชิงสร้างสรรค์
26. เรื่อง ผลการประชุมรัฐมนตรีกลาโหมอาเซียน ครั้งที่ 16 และผลการประชุมที่เกี่ยวข้อง
แต่งตั้ง
27.  เรื่อง  การแต่งตั้งข้าราชการพลเรือนสามัญให้ดํารงตําแหน่งประเภทวิชาการระดับทรงคุณวุฒิ (กระทรวงสาธารณสุข)
28.  เรื่อง  การโอนข้าราชการเพื่อแต่งตั้งให้ดํารงตําแหน่งปลัดกระทรวงยุติธรรม
29.  เรื่อง  การโอนข้าราชการเพื่อแต่งตั้งให้ดํารงตําแหน่งผู้อํานวยการสํานักงานขับเคลื่อนการปฏิรูปประเทศ ยุทธศาสตร์ชาติ และการสร้างความสามัคคีปรองดอง (สํานักงาน ป.ย.ป.)
30.  เรื่อง  การโอนข้าราชการเพื่อแต่งตั้งให้ดํารงตําแหน่ง ผู้ทรงคุณวุฒิพิเศษประจําสํานัก นายกรัฐมนตรี
31.  เรื่อง  การแต่งตั้งข้าราชการพลเรือนสามัญให้ดํารงตําแหน่งประเภทบริหารระดับสูง (กระทรวงการต่างประเทศ)
32.  เรื่อง  การต่อเวลาการดํารงตําแหน่งของเอกอัครราชทูต
33.  เรื่อง  แต่งตั้งข้าราชการการเมือง (กระทรวงศึกษาธิการ)
34.  เรื่อง  การแต่งตั้งประธานกรรมการสํานักงานบริหารและพัฒนาองค์ความรู้
35.  เรื่อง  การแต่งตั้งกรรมการผู้ทรงคุณวุฒิด้านอาหารศึกษาในคณะกรรมการ อาหารแห่งชาติ
36.  เรื่อง  ผลการสรรหากรรมการในคณะกรรมการการแข่งขันทางการค้า
*******************
สํานักโฆษก สํานักเลขาธิการนายกรัฐมนตรี โทร. 0 2288-4396
กฎหมาย
1. เรื่อง ร่างพระราชกฤษฎีกาออกตามความในประมวลรัษฎากร ว่าด้วยการยกเว้นภาษีมูลค่าเพิ่ม (ฉบับที่ ..) พ.ศ. .... [มาตรการภาษีเพื่อส่งเสริมการลงทุนในกิจการศูนย์ข้อมูล (Data Centre)]
คณะรัฐมนตรีมีมติอนุมัติหลักการร่างพระราชกฤษฎีกาออกตามความในประมวลรัษฎากร ว่าด้วยการยกเว้นภาษีมูลค่าเพิ่ม (ฉบับที่ ..) พ.ศ. .... ตามที่กระทรวงการคลัง (กค.) เสนอ และให้ส่งสํานักงานคณะกรรมการกฤษฎีกาตรวจพิจารณาเป็นเรื่องด่วน แล้วดําเนินการต่อไปได้
ทั้งนี้ กค. เสนอว่า
1. กค. พิจารณาแล้วเห็นควรกําหนดมาตรการเพื่อให้สิทธิประโยชน์ทางภาษีเพื่อส่งเสริมการลงทุนในกิจการศูนย์ข้อมูล (Data Centre) โดยตราเป็นพระราชกฤษฎีกาซึ่งจะเป็นการสนับสนุนให้ประเทศไทยเป็นศูนย์กลางดิจิทัลของภูมิภาค (Regional Digital Hub) ตามนโยบายของรัฐบาล และสอดคล้องกับมติคณะกรรมการบริหารสถานการณ์เศรษฐกิจฯ ซึ่งคณะรัฐมนตรีได้มีมติรับทราบแล้ว (มติคณะรัฐมนตรีวันที่ 7 ธันวาคม 2564 และวันที่ 24 มกราคม 2565) ทั้งนี้ กรมสรรพากรและสํานักงานคณะกรรมการส่งเสริมการลงทุน ได้พิจารณาในรายละเอียด หลักการ นิยาม ตลอดจนหลักเกณฑ์ วิธีการ และเงื่อนไขของการให้สิทธิประโยชน์ทางภาษีจนได้ข้อยุติแล้ว
2. กค. ได้รายงานประมาณการการสูญเสียรายได้และประโยชน์ที่คาดว่าจะได้รับตามมาตรา 27 และมาตรา 32 แห่งพระราชบัญญัติวินัยการเงินการคลังของรัฐ พ.ศ. 2561 โดยการคาดการณ์ว่า ผู้ใช้สิทธิประโยชน์ทางภาษีตามมาตรการนี้จะเป็นกิจการ Data Centre ที่มีการลงทุนขนาดใหญ่ โดยจะสูญเสียรายได้ภาษีมูลค่าเพิ่มปีละประมาณ 500 ล้านบาท และมีประโยชน์ที่คาดว่าจะได้รับ ดังนี้
2.1 การลงทุนในกิจการ Data Centre และกิจการเกี่ยวเนื่อง เช่น Cloud Computing ในประเทศไทยเพิ่มขึ้น โดยเฉพาะระดับ Hyperscale
2.2 ประเทศไทยเป็นศูนย์กลางดิจิทัลของภูมิภาค (Regional Digital Hub)
2.3 รายได้ภาษีเงินได้นิติบุคคลจากผลประกอบการของผู้ประกอบกิจการ Data Centre ในประเทศไทยอาจเพิ่มขึ้นตามการเติบโตของกิจการดังกล่าว ซึ่งจะช่วยชดเชยการสูญเสียรายได้ภาษีมูลค่าเพิ่ม
สาระสําคัญของร่างพระราชกฤษฎีกา
1. กําหนดให้ยกเว้นภาษีมูลค่าเพิ่มสําหรับการให้บริการดังต่อไปนี้ (จากเดิมเสียภาษีอัตราร้อยละ 7)
1.1 การให้บริการพื้นที่ของเซิร์ฟเวอร์และอุปกรณ์ที่เกี่ยวข้องเพื่อใช้ในการจัดเก็บ ประมวลผล และเชื่อมต่อข้อมูลทางอิเล็กทรอนิกส์ผ่านทางเครือข่ายอินเทอร์เน็ต
1.2 การให้บริการสนับสนุนการให้บริการตามข้อ 1.1 ดังต่อไปนี้
(1) การให้บริการสํารองข้อมูลเพื่อป้องกันเหตุขัดข้องอันทําให้ข้อมูลเกิดความเสียหาย (Disaster Recovery Site)
(2) การให้บริการเชื่อมต่อเครือข่ายกับผู้ให้บริการอินเทอร์เน็ตหรือผู้ให้บริการคลาวด์ หรือ
(3) การให้บริการบริหารจัดการระบบและการรักษาความปลอดภัยทางสารสนเทศ
2. กําหนดให้ผู้ประกอบการจดทะเบียนภาษีมูลค่าเพิ่มที่จะได้รับสิทธิยกเว้นภาษีมูลค่าเพิ่มตามข้อ 1. ต้องเป็นผู้ประกอบกิจการศูนย์ข้อมูล (Data Centre) ที่มีคุณสมบัติและได้ปฏิบัติตามหลักเกณฑ์ วิธีการ และเงื่อนไขครบถ้วนตามที่อธิบดีกรมสรรพากรประกาศกําหนด และได้แจ้งความประสงค์เพื่อขอใช้สิทธิต่ออธิบดีกรมสรรพากรภายใน 5 ปี นับแต่วันที่พระราชกฤษฎีกานี้มีผลใช้บังคับ
3. กําหนดให้การยกเว้นภาษีมูลค่าเพิ่มตามข้อ 1. ให้เริ่มได้รับสิทธิตั้งแต่วันที่ได้รับหนังสือแจ้งผลการพิจารณาคุณสมบัติจากกรมสรรพากร
2. เรื่อง ร่างประกาศกระทรวงการคลัง เรื่อง การลดอัตราอากรและยกเว้นอากรศุลกากรตามมาตรา 12 แห่งพระราชกําหนดพิกัดอัตราศุลกากร พ.ศ. 2530 (ฉบับที่ ..)
คณะรัฐมนตรีมีมติเห็นชอบในหลักการร่างประกาศกระทรวงการคลัง เรื่อง การลดอัตราอากรและยกเว้นอากรศุลกากรตามมาตรา 12 แห่งพระราชกําหนดพิกัดอัตราศุลกากร พ.ศ. 2530 (ฉบับที่ ..) ตามที่กระทรวงการคลัง (กค.) เสนอ และให้ส่งคณะกรรมการตรวจสอบร่างกฎหมายและร่างอนุบัญญัติที่เสนอคณะรัฐมนตรีตรวจพิจารณาเป็นเรื่องด่วน แล้วดําเนินการต่อไปได้
ทั้งนี้ กค. เสนอว่า
1. เนื่องจากพระราชบัญญัติจราจรทางบก (ฉบับที่ 13) พ.ศ. 2565 มาตรา 7 ได้กําหนดให้ในขณะขับรถยนต์ คนโดยสารที่เป็นเด็กอายุไม่เกิน 6 ปี ต้องจัดให้นั่งในที่นั่งนิรภัยสําหรับเด็ก หรือนั่งในที่นั่งพิเศษสําหรับเด็กเพื่อป้องกันอันตราย ซึ่งหากฝ่าฝืน หรือไม่ปฏิบัติตามจะมีโทษปรับไม่เกิน 2,000 บาท โดยพระราชบัญญัติดังกล่าวจะใช้บังคับเมื่อพ้นกําหนด 120 วัน นับแต่วันประกาศในราชกิจจานุเบกษา (ประกาศในราชกิจจานุเบกษาเมื่อวันที่ 7 พฤษภาคม 2565 มีผลใช้บังคับวันที่ 4 กันยายน 2565)
2. โดยที่ปัจจุบันตลาดที่นั่งนิรภัยสําหรับเด็กส่วนใหญ่จะเป็นการนําเข้ามาจากต่างประเทศ และ มีผู้ประกอบการไทยที่ผลิตที่นั่งนิรภัยสําหรับเด็กจํานวนน้อยราย กค. ได้ประสานกับสภาอุตสาหกรรมแห่งประเทศไทยอย่างไม่เป็นทางการเกี่ยวกับการผลิตที่นั่งนิรภัยสําหรับเด็กในประเทศแล้ว พบว่าประเทศไทยมีศักยภาพเพียงพอในการเป็นผู้ผลิตที่นั่งนิรภัยสําหรับเด็ก แต่เนื่องจากที่ผ่านมาปริมาณความต้องการใช้ที่นั่งนิรภัยสําหรับเด็กในประเทศมีจํานวนไม่มากพอที่จะทําให้ผู้ประกอบการลงทุนในการผลิตสินค้า แต่หลังจากมีการบังคับใช้พระราชบัญญัติจราจรทางบก (ฉบับที่ 13) พ.ศ. 2565 แล้ว คาดการณ์ว่าจะมีปริมาณความต้องการใช้ในประเทศสูงขึ้น และมีผู้ประกอบการหลายรายให้ความสนใจในการลงทุน เพื่อผลิตที่นั่งนิรภัยสําหรับเด็กในประเทศไทยเพิ่มมากขึ้น นอกจากนี้ สภาอุตสาหกรรมแห่งประเทศไทยได้แจ้งข้อคิดเห็นว่าการลดอัตราอากรขาเข้าสําหรับที่นั่งนิรภัยสําหรับเด็ก (Car Seat) เป็นระยะเวลา 1 ปี เพื่อสนับสนุนการลดราคาให้กับผู้บริโภค จะทําให้ผู้ประกอบการภายในประเทศสามารถประเมินศักยภาพในการผลิตและความเป็นไปได้ในการดําเนินธุรกิจ ทั้งนี้ หลังจากครบกําหนดระยะเวลาการลดอัตราอากรดังกล่าว จะได้มีการหารือร่วมกับผู้ประกอบการภายในประเทศเพื่อประเมินศักยภาพในการผลิตต่อไป
3. กค. โดยกรมศุลกากรพิจารณาแล้ว เพื่อเป็นการบรรเทาภาระค่าใช้จ่ายของประชาชนในระยะเริ่มต้นของการใช้กฎหมายจราจรทางบก และสนับสนุนความปลอดภัยในชีวิตและร่างกายของประชาชนตามข้อ 2. จึงอาศัยอํานาจตามความในมาตรา 12 แห่งพระราชกําหนดพิกัดอัตราศุลกากร พ.ศ. 2530 ซึ่งบัญญัติให้รัฐมนตรีว่าการกระทรวงการคลังโดยความเห็นชอบของคณะรัฐมนตรี มีอํานาจประกาศลดอัตราอากรสําหรับของ ใด ๆ จากอัตราที่กําหนดไว้ได้ หรือยกเว้นอากรสําหรับของใด ๆ หรือเรียกเก็บอากรพิเศษเพิ่มขึ้นสําหรับของใด ๆ ไม่เกินร้อยละห้าสิบของอัตราอากรที่กําหนดไว้ในพิกัดอัตราศุลกากรสําหรับของนั้น โดย กค. ได้ดําเนินการยกร่างประกาศกระทรวงการคลัง เรื่อง การลดอัตราอากรและยกเว้นอากรศุลกากรตามมาตรา 12 แห่งพระราชกําหนดพิกัดอัตราศุลกากร พ.ศ. 2530 (ฉบับที่ ..) เพื่อยกเว้นอากรสําหรับที่นั่งนิรภัยสําหรับเด็ก (Car seat) ตามประเภทย่อย 9401.80.00 รหัสย่อย 01 เฉพาะที่นั่งนิรภัยสําหรับเด็กนําเข้ามาจนถึงวันที่ 31 ธันวาคม 2566
4. กค. ได้พิจารณาการสูญเสียรายได้และประโยชน์ที่คาดว่าจะได้รับตามมาตรา 27 และมาตรา 32 แห่งพระราชบัญญัติวินัยการเงินการคลังของรัฐ พ.ศ. 2561 แล้ว โดยพิจารณาจากมูลค่าอากรขาเข้าที่จัดเก็บ ตั้งแต่ ปี 2562 – 2565 ซึ่งคาดว่าจะมีการสูญเสียรายได้เฉลี่ยประมาณ 555,000 บาทต่อปี และการสูญเสียรายได้ก็อาจจะเพิ่มสูงขึ้นตามปริมาณความต้องการภายในประเทศ แต่จะเป็นการช่วยบรรเทาภาระค่าใช้จ่ายและสนับสนุนด้านความปลอดภัยในชีวิตและร่างกายของประชาชน ส่งเสริมให้เกิดการใช้ที่นั่งนิรภัยสําหรับเด็กและการปฏิบัติตามกฎหมายพระราชบัญญัติจราจรทางบก (ฉบับที่ 13) พ.ศ. 2565 ซึ่งจะมีผลใช้บังคับในวันที่ 4 กันยายน 2565
สาระสําคัญของร่างประกาศ
1. กําหนดให้ยกเว้นอากรสําหรับที่นั่งนิรภัยสําหรับเด็ก (Car seat) ตามประเภทย่อย 9401.80.00 รหัสย่อย 01 เฉพาะที่นั่งนิรภัยสําหรับเด็กนําเข้ามา โดยให้ยกเว้นอากรจนถึงวันที่ 31 ธันวาคม 2566 (จากเดิมจัดเก็บอัตราอากรร้อยละ 20) และตั้งแต่วันที่ 1 มกราคม 2567 เป็นต้นไป ให้จัดเก็บอัตราอากรร้อยละ 20
3. กําหนดให้ประกาศนี้มีผลใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป
3. เรื่อง ร่างกฎกระทรวงกําหนดให้พื้นที่ตําบลตาสิทธิ์ ตําบลหนองไร่ ตําบลมาบยางพร ตําบลปลวกแดง ตําบลละหาร ตําบลแม่น้ําคู้ อําเภอปลวกแดง ตําบลหนองบัว ตําบลหนองละลอก อําเภอบ้านค่าย และตําบลพนานิคม ตําบลมะขามคู่ ตําบลนิคมพัฒนา ตําบลมาบข่า อําเภอนิคมพัฒนา จังหวัดระยอง เป็นเขตพื้นที่คุ้มครองสิ่งแวดล้อม พ.ศ. ....
คณะรัฐมนตรีมีมติเห็นชอบร่างกฎกระทรวงกําหนดให้พื้นที่ตําบลตาสิทธิ์ ตําบลหนองไร่ ตําบลมาบยางพร ตําบลปลวกแดง ตําบลละหาร ตําบลแม่น้ําคู้ อําเภอปลวกแดง ตําบลหนองบัว ตําบลหนองละลอก อําเภอบ้านค่าย และตําบลพนานิคม ตําบลมะขามคู่ ตําบลนิคมพัฒนา ตําบลมาบข่า อําเภอนิคมพัฒนา จังหวัดระยอง เป็นเขตพื้นที่คุ้มครองสิ่งแวดล้อม พ.ศ. .... ที่สํานักงานคณะกรรมการกฤษฎีกาตรวจพิจารณาแล้ว ตามที่กระทรวงทรัพยากรธรรมชาติและสิ่งแวดล้อม (ทส.) เสนอ และให้ดําเนินการต่อไปได้
ทั้งนี้ ร่างกฎกระทรวงฯ ที่ ทส. เสนอ คณะรัฐมนตรีได้เคยมีมติอนุมัติหลักการและสํานักงานคณะกรรมการกฤษฎีกาได้ตรวจพิจารณาแล้ว เป็นการกําหนดให้พื้นที่ตําบลตาสิทธิ์ ตําบลหนองไร่ ตําบลมาบยางพร ตําบลปลวกแดง ตําบลละหาร ตําบลแม่น้ําคู้ อําเภอปลวกแดง ตําบลหนองบัว ตําบลหนองละลอก อําเภอบ้านค่าย และตําบลพนานิคม ตําบลมะขามคู่ ตําบลนิคมพัฒนา ตําบลมาบข่า อําเภอนิคมพัฒนา จังหวัดระยอง เป็นเขตพื้นที่คุ้มครองสิ่งแวดล้อม เนื่องจากพื้นที่ดังกล่าวมีลักษณะเป็นพื้นที่ต้นน้ําลําธาร และมีระบบนิเวศตามธรรมชาติที่อาจถูกทําลายหรืออาจได้รับผลกระทบกระเทือนจากกิจกรรมต่าง ๆ ของมนุษย์ได้โดยง่าย ประกอบกับปัจจุบันชุมชนขยายตัว มีการเปลี่ยนแปลงการใช้ประโยชน์ที่ดินเป็นพื้นที่อุตสาหกรรม อันเป็นแหล่งกําเนิดมลพิษแก่อ่างเก็บน้ําดอกกราย อ่างเก็บน้ําหนองปลาไหล และอ่างเก็บน้ําคลองใหญ่ ซึ่งเป็นแหล่งน้ําสําหรับการอุปโภคบริโภค อุตสาหกรรม และการเกษตรกรรมของประชาชน
สาระสําคัญของร่างกฎกระทรวง
1. กําหนดให้พื้นที่ตําบลตาสิทธิ์ ตําบลหนองไร่ ตําบลมาบยางพร ตําบลปลวกแดง ตําบลละหาร ตําบลแม่น้ําคู้ อําเภอปลวกแดง ตําบลหนองบัว ตําบลหนองละลอก อําเภอบ้านค่าย และตําบลพนานิคม ตําบลมะขามคู่ ตําบลนิคมพัฒนา ตําบลมาบข่า อําเภอนิคมพัฒนา จังหวัดระยอง เป็นเขตพื้นที่คุ้มครองสิ่งแวดล้อม โดยจําแนกพื้นที่เป็น 6 บริเวณ ตามแผนที่ท้ายกฎกระทรวง ดังนี้
1.1 บริเวณที่ 1 ได้แก่ พื้นที่อ่างเก็บน้ําและพื้นที่ในบริเวณแนวขนาน ระยะ 100 เมตร กับพื้นที่อ่างเก็บน้ําคลองใหญ่ อ่างเก็บน้ําหนองปลาไหล และอ่างเก็บน้ําดอกกราย รวมทั้งพื้นที่ลําน้ําและพื้นที่ในบริเวณแนวขนานระยะ 20 เมตร กับแนวริมฝั่งตามสภาพธรรมชาติของลําน้ํา
1.2 บริเวณที่ 2 ได้แก่ พื้นที่ในเขตพื้นที่ลุ่มน้ําชั้นที่ 1 ในท้องที่ตําบลหนองไร่ อําเภอปลวกแดง ตําบลหนองบัว อําเภอบ้านค่าย และตําบลมะขามดู่ อําเภอนิคมพัฒนา จังหวัดระยอง
1.3 บริเวณที่ 3 ได้แก่ บริเวณที่ 3 ได้แก่ พื้นที่ในเขตพื้นที่ลุ่มน้ําชั้นที่ 2 ในท้องที่ตําบลหนองไร่ ตําบลมาบยางพร อําเภอปลวกแดง ตําบลหนองบัว ตําบลหนองละลอก อําเภอบ้านค่าย และตําบลมะขามคู่ อําเภอนิคมพัฒนา จังหวัดระยอง และพื้นที่ภายในแนวเขตปฏิรูปที่ดินเพื่อเกษตรกรรม ในท้องที่ตําบลตาสิทธิ์ ตําบลหนองไร่ ตําบลปลวกแดง ตําบลละหาร อําเภอปลวกแดง และตําบลหนองบัว อําเภอบ้านค่าย จังหวัดระยอง เว้นแต่พื้นที่บริเวณที่ 1
1.4 บริเวณที่ 4 ได้แก่ เขตนิคมอุตสาหกรรม เว้นแต่พื้นที่บริเวณที่ 1
1.5 บริเวณที่ 5 ได้แก่ พื้นที่เขตเทศบาลตําบลบ้านปลวกแดง เทศบาลตําบลจอมพลเจ้าพระยา และพื้นที่ตําบลมะขามคู่ ตําบลนิคมพัฒนา อําเภอนิคมพัฒนา ตําบลมาบข่า และตําบลหนองละลอก อําเภอบ้านค่าย จังหวัดระยอง เว้นแต่พื้นที่บริเวณที่ 1 ถึงบริเวณที่ 4
1.6 บริเวณที่ 6 ได้แก่ พื้นที่นอกจากบริเวณที่ 1 บริเวณที่ 2 บริเวณที่ 3 บริเวณที่ 4 และบริเวณที่ 5
2. กําหนดให้พื้นที่คุ้มครองสิ่งแวดล้อมห้ามกระทําการหรือประกอบกิจการ เช่น การทิ้งกากอุตสาหกรรมหรือกําจัดมูลฝอยรวม การจัดสรรที่ดินทุกประเภท การทําสนามกอล์ฟ เป็นต้น
3. กําหนดให้สํานักงานทรัพยากรธรรมชาติและสิ่งแวดล้อมจังหวัดระยอง ทําหน้าที่ดูแล ติดตาม ตรวจสอบ ประสานงาน และให้คําแนะนําเกี่ยวกับการบังคับใช้มาตรการคุ้มครองสิ่งแวดล้อมให้เป็นไปตามกฎกระทรวงนี้ รวมทั้งจัดทํารายงานผลการดําเนินงานเสนอคณะกรรมการสิ่งแวดล้อมแห่งชาติอย่างน้อยปีละหนึ่งครั้ง และประสานจังหวัดระยอง ส่วนราชการที่เกี่ยวข้อง องค์กรปกครองส่วนท้องถิ่น สถาบันการศึกษา และภาคประชาชน ที่อยู่ในพื้นที่ จัดทําแผนฟื้นฟูทรัพยากรธรรมชาติและสิ่งแวดล้อม และนําไปบรรจุในแผนปฏิบัติการ เพื่อการจัดการคุณภาพสิ่งแวดล้อมในระดับจังหวัด หรือแผนงานและงบประมาณของหน่วยงานของรัฐที่เกี่ยวข้องต่อไป
4. กําหนดให้การกระทํากิจกรรมหรือกิจการใดที่ต้องห้ามตามกฎกระทรวงนี้ ถ้าได้รับอนุญาตอยู่ก่อนวันที่กฎกระทรวงนี้ใช้บังคับ ให้ดําเนินการต่อไปได้จนกว่าจะสิ้นกําหนดระยะเวลาที่ได้รับอนุญาตหรือจนกว่าจะมีคําสั่งไม่อนุญาตหรือไม่ต่ออายุใบอนุญาต โดยต้องดําเนินการให้แล้วเสร็จภายในหนึ่งปีนับแต่วันที่กฎกระทรวงนี้ ใช้บังคับ
4. เรื่อง ร่างพระราชบัญญัติระเบียบข้าราชการฝ่ายตุลาการศาลยุติธรรม (ฉบับที่ ..) พ.ศ. .... (การกําหนดตําแหน่งเจ้าพนักงานคดีประจําศาลยุติธรรม)
คณะรัฐมนตรีมีมติอนุมัติหลักการร่างพระราชบัญญัติระเบียบข้าราชการฝ่ายตุลาการศาลยุติธรรม (ฉบับที่ ..) พ.ศ. .... ตามที่สํานักงานศาลยุติธรรม (ศย.) เสนอ และให้ส่งสํานักงานคณะกรรมการกฤษฎีกาตรวจพิจารณา โดยให้รับความเห็นของสํานักงานอัยการสูงสุดและสนักงานสภาพัฒนาการเศรษฐกิจและสังคมแห่งชาติไปประกอบการพิจารณาด้วย แล้วส่งให้คณะกรรมการประสานงานสภาผู้แทนราษฎรพิจารณา ก่อนเสนอสภาผู้แทนราษฎรต่อไป และให้สํานักงานศาลยุติธรรมรับความเห็นของกระทรวงการคลัง สํานักงาน ก.พ. สํานักงาน ก.พ.ร. สํานักงบประมาณ และสํานักงานสภาพัฒนาการเศรษฐกิจและสังคมแห่งชาติ ไปพิจารณาดําเนินการต่อไปด้วย
ทังนี้ ศย. เสนอว่า
1. โดยที่พระราชบัญญัติวิธีพิจารณาคดีผู้บริโภค พ.ศ. 2551 และพระราชบัญญัติวิธีพิจารณาคดีทุจริตและประพฤติมิชอบ พ.ศ. 2559 ได้กําหนดบทบาทหน้าที่ของเจ้าพนักงานคดีทําหน้าที่ช่วยเหลือศาลในการดําเนินคดีผู้บริโภคและคดีทุจริตและประพฤติมิชอบตามที่ศาลมอบหมาย เช่น การไกล่เกลี่ย การตรวจสอบและรวบรวมพยานหลักฐาน และการปฏิบัติหน้าที่อื่นตามที่กฎหมายกําหนด ซึ่ง ศย. ได้ออกระเบียบคณะกรรมการข้าราชการศาลยุติธรรมว่าด้วยการแต่งตั้งเจ้าพนักงานคดี พ.ศ. 2551 กําหนดคุณสมบัติของเจ้าพนักงานคดี และสิทธิได้รับค่าตอบแทนพิเศษ โดยที่การปฏิบัติหน้าที่ของเจ้าพนักงานคดีเป็นแบบกึ่งตุลาการซึ่งต้องเข้าไปเกี่ยวข้องกับเนื้อหาของคดี ซึ่งเกี่ยวเนื่องกับการดําเนินกระบวนพิจารณาคดีของศาล อันเป็นการปฏิบัติภารกิจหน้าที่ซึ่งไม่ใช่งานสนับสนุนทางธุรการ เป็นการช่วยเหลือศาลและเพิ่มประสิทธิภาพในการดําเนินกระบวนพิจารณา สมควรให้มีการกําหนดมาตรฐานทางจริยธรรมของเจ้าพนักงานคดีให้มีความแตกต่างไปจากมาตรฐานทางจริยธรรมของผู้ปฏิบัติหน้าที่ทางธุรการ แต่เนื่องจากปัจจุบันพระราชบัญญัติระเบียบข้าราชการฝ่ายตุลาการศาลยุติธรรม พ.ศ. 2543 ยังไม่ได้มีการกําหนดบทบาทหน้าที่และคุณสมบัติของเจ้าพนักงานคดีในสํานักงานศาลยุติธรรมให้มีความชัดเจน อีกทั้งการปฏิบัติหน้าที่ของเจ้าพนักงานคดีเป็นแบบกึ่งตุลาการที่ต้องกําหนดเรื่องของมาตรฐานทางจริยธรรมไว้โดยเฉพาะ จึงเห็นสมควรแก้ไขเพิ่มเติมกฎหมายว่าด้วยระเบียบข้าราชการฝ่ายตุลาการศาลยุติธรรมให้ครอบคลุมถึงเจ้าพนักงานคดีประจําศาลยุติธรรมเป็นข้าราชการศาลยุติธรรม เพื่อเป็นการยกฐานะของเจ้าพนักงานคดีให้มีความชัดเจนไว้ในกฎหมาย
2. ศย. จึงได้ยกร่างพระราชบัญญัติระเบียบข้าราชการฝ่ายตุลาการศาลยุติธรรม (ฉบับที่ ..) พ.ศ. .... เสนอต่อคณะกรรมการบริหารศาลยุติธรรมเพื่อพิจารณาให้ความเห็นชอบร่างพระราชบัญญัติดังกล่าว ซึ่งคณะกรรมการบริหารศาลยุติธรรมได้มีมติในการประชุมครั้งที่ 12/2564 วันที่ 29 พฤศจิกายน2564 เห็นชอบร่างพระราชบัญญัติดังกล่าว และมอบหมายให้ ศย. ดําเนินการรับฟังความคิดเห็นและเสนอร่างกฎหมายไปตามขั้นตอนของกฎหมายต่อไป
3. ร่างพระราชบัญญัติฉบับนี้ ศย. ได้ดําเนินการจัดให้มีการรับฟังความคิดเห็นของผู้เกี่ยวข้องผ่านเว็บไซต์ https://lawsurvey.coj.go.th หรือเว็บไซต์ ศย. https://www.coj.go.th หัวข้อ ร่างกฎหมายที่รับฟังความคิดเห็น หรือเว็บไซต์สํานักกฎหมายและวิชาการศาลยุติธรรม https://jla.coj.go.th หัวข้อ รับฟังความคิดเห็นร่างกฎหมาย และประกาศรับฟังความคิดเห็นร่างกฎหมายผ่านระบบกลางทางกฎหมาย https://law.go.th ตั้งแต่วันที่ 15 ธันวาคม 2564 ถึงวันที่ 30 ธันวาคม 2564 รวม 16 วัน นอกจากนี้ ได้มีหนังสือสอบถามไปยังหน่วยงานที่เกี่ยวข้อง ประกอบด้วย สํานักงานอัยการสูงสุด สํานักงานคณะกรรมการกฤษฎีกา สํานักงาน ก.พ. สํานักงาน ก.พ.ร. สํานักงานคณะกรรมการคุ้มครองผู้บริโภค สํานักงานกิจการยุติธรรม และสํานักงบประมาณ ซึ่งหน่วยงานดังกล่าวเห็นชอบด้วยกับร่างพระราชบัญญัติในเรื่องนี้และจัดทําสรุปผลการรับฟังความคิดเห็นและรายงานการวิเคราะห์ผลกระทบที่อาจเกิดขึ้นจากกฎหมาย พร้อมทั้งเปิดเผยเอกสารดังกล่าวผ่านทางเว็บไซต์ https://lawsurvey.coj.go.th และระบบกลางทางกฎหมาย https://www.law.go.th ตามแนวทางของมติคณะรัฐมนตรี (19 พฤศจิกายน 2562) เรื่อง การดําเนินการเพื่อรองรับและขับเคลื่อนการปฏิบัติตามพระราชบัญญัติหลักเกณฑ์การจัดทําร่างกฎหมายและการประเมินผลสัมฤทธิ์ของกฎหมาย พ.ศ. 2562
สาระสําคัญของร่างพระราชบัญญัติ
1. กําหนดให้มีเจ้าพนักงานคดีประจําศาลยุติธรรมเป็นข้าราชการศาลยุติธรรม ทําหน้าที่ช่วยเหลือศาลในการไกล่เกลี่ย การตรวจสอบและรวบรวมพยานหลักฐาน การปฏิบัติหน้าที่อื่นตามที่กฎหมายกําหนด และการดําเนินกระบวนพิจารณาอื่นใดซึ่งไม่ใช่การวินิจฉัยชี้ขาดคดีที่ศาลมอบหมายตามหลักเกณฑ์ที่ประธานศาลฎีกากําหนด รวมทั้งให้เจ้าพนักงานคดีหมายความรวมถึงเจ้าพนักงานคดีที่มีอยู่แล้วตามกฎหมายอื่นด้วย
2. กําหนดให้มีคุณสมบัติของเจ้าพนักงานคดีไว้ตามที่กําหนด และให้เลขาธิการสํานักงานศาลยุติธรรมมีอํานาจพิจารณาแต่งตั้งบุคคลซึ่งมีคุณสมบัติตามที่กําหนดเป็นเจ้าพนักงานคดี ทั้งนี้ ตามระเบียบที่คณะกรรมการข้าราชการศาลยุติธรรม (ก.ศ.) กําหนด
3. กําหนดให้เจ้าพนักงานคดีต้องถือปฏิบัติตามระเบียบและประเพณีปฏิบัติของทางราชการ และให้นําจริยธรรมข้าราชการตุลาการในส่วนที่เกี่ยวกับการปฏิบัติหน้าที่มาใช้บังคับด้วยโดยอนุโลม
4. แก้ไขเพิ่มเติมคุณสมบัติของผู้สมัครทดสอบความรู้เพื่อบรรจุเป็นข้าราชการตุลาการ โดยกําหนดเพิ่มให้มีตําแหน่งเจ้าพนักงานคดีเป็นเวลาไม่น้อยกว่า 4 ปี
5. เรื่อง ร่างกฎกระทรวงกําหนดให้ผลิตภัณฑ์อุตสาหกรรมโกลว์สตาร์ตเตอร์สําหรับหลอดฟลูออเรสเซนซ์ ต้องเป็นไปตามมาตรฐาน พ.ศ. ....
คณะรัฐมนตรีมีมติเห็นชอบร่างกฎกระทรวงกําหนดให้ผลิตภัณฑ์อุตสาหกรรมโกลว์สตาร์ตเตอร์สําหรับหลอดฟลูออเรสเซนซ์ต้องเป็นไปตามมาตรฐาน พ.ศ. .... ตามที่กระทรวงอุตสาหกรรม (อก.) เสนอ ซึ่งสํานักงานคณะกรรมการกฤษฎีกาตรวจพิจารณาแล้ว และให้ดําเนินการต่อไปได้
ทั้งนี้ ร่างกฎกระทรวงฯ ที่กระทรวงอุตสาหกรรมเสนอ เป็นการแก้ไขปรับปรุงมาตรฐานผลิตภัณฑ์อุตสาหกรรมโกลว์สตาร์ตเตอร์สําหรับฟลูออเรสเซนซ์เพื่อให้สอดคล้องกับมาตรฐานระหว่างประเทศและส่งเสริมให้เป็นผลิตภัณฑ์ที่มีคุณภาพและมีความปลอดภัยต่อผู้บริโภค ซึ่งกระทรวงอุตสาหกรรมได้ดําเนินการรับฟังความคิดเห็นเกี่ยวกับร่างกฎกระทรวงดังกล่าวแล้ว
สาระสําคัญของร่างกฎกระทรวง
กําหนดให้ผลิตภัณฑ์อุตสาหกรรมโกลว์สตาร์ตเตอร์สําหรับหลอดฟลูออเรสเซนซ์ต้องเป็นไปตามมาตรฐานเลขที่ มอก. 183 - 2562 ตามประกาศกระทรวงอุตสาหกรรม ฉบับที่ 6166 (พ.ศ. 2564) ออกตามความในพระราชบัญญัติมาตรฐานผลิตภัณฑ์อุตสาหกรรม พ.ศ. 2511 เรื่อง ยกเลิกและกําหนดมาตรฐานผลิตภัณฑ์อุตสาหกรรมโกลว์สตาร์ตเตอร์สําหรับหลอดฟลูออเรสเซนซ์ ลงวันที่ 10 กุมภาพันธ์ พ.ศ. 2564 โดยให้มีผลใช้บังคับเมื่อพ้นกําหนดหนึ่งร้อยแปดสิบวันนับแต่วันประกาศในราชกิจจานุเบกษาเป็นต้นไป
6. เรื่อง ร่างกฎกระทรวงกําหนดให้ผลิตภัณฑ์อุตสาหกรรมสีสังเคราะห์ต้องเป็นไปตามมาตรฐาน พ.ศ. ....
คณะรัฐมนตรีมีมติเห็นชอบร่างกฎกระทรวงกําหนดให้ผลิตภัณฑ์อุตสาหกรรมสีสังเคราะห์ต้องเป็นไปตามมาตรฐาน พ.ศ. .... ตามที่กระทรวงอุตสาหกรรม (อก.) เสนอ ซึ่งสํานักงานคณะกรรมการกฤษฎีกาตรวจพิจารณาแล้ว และให้ดําเนินการต่อไปได้
ทั้งนี้ ร่างกฎกระทรวงฯ ที่กระทรวงอุตสาหกรรมเสนอ เป็นการแก้ไขปรับปรุงมาตรฐานผลิตภัณฑ์อุตสาหกรรมสีสังเคราะห์รวม 5 มาตรฐาน ได้แก่ สีไดเร็กต์ สีรีแอกทีฟ สีแวต สีซัลเฟอร์ และสีแอซิด เพื่อให้ประชาชนได้ใช้ผลิตภัณฑ์ที่มีคุณภาพและมีความปลอดภัยต่อผู้บริโภค ซึ่งกระทรวงอุตสาหกรรมได้ดําเนินการรับฟังความคิดเห็นเกี่ยวกับร่างกฎกระทรวงดังกล่าวแล้ว
สาระสําคัญของร่างกฎกระทรวง
1. กําหนดให้ผลิตภัณฑ์อุตสาหกรรมสีสังเคราะห์ ได้แก่ สีไดเร็กต์ สีรีแอกทีฟ สีแวต สีซัลเฟอร์ และสีแอซิดต้องเป็นไปตามมาตรฐาน ดังต่อไปนี้
ผลิตภัณฑ์สีสังเคราะห์
มาตรฐานผลิตภัณฑ์อุตสาหกรรม
1. สีไดเร็กต์
- ต้องเป็นไปตามมาตรฐานเลขที่ มอก. 739 - 2563 ตามประกาศกระทรวงอุตสาหกรรม ฉบับที่ 6390 (พ.ศ. 2564) ออกตามความในพระราชบัญญัติมาตรฐานผลิตภัณฑ์อุตสาหกรรม พ.ศ. 2511 เรื่อง ยกเลิกมาตรฐานผลิตภัณฑ์อุตสาหกรรมสีย้อมสังเคราะห์ : สีไดเร็กต์ และกําหนดมาตรฐานผลิตภัณฑ์อุตสาหกรรมสีสังเคราะห์ : สีไดเร็กต์ ลงวันที่ 4 ตุลาคม พ.ศ. 2564
2. สีรีแอกทีฟ
- ต้องเป็นไปตามมาตรฐานเลขที่ มอก. 740 - 2563 ตามประกาศกระทรวงอุตสาหกรรม ฉบับที่ 6391 (พ.ศ. 2564) ออกตามความในพระราชบัญญัติมาตรฐานผลิตภัณฑ์อุตสาหกรรม พ.ศ. 2511 เรื่อง ยกเลิกมาตรฐานผลิตภัณฑ์อุตสาหกรรมสีย้อมสังเคราะห์ : สีรีแอกทีฟ และกําหนดมาตรฐานผลิตภัณฑ์อุตสาหกรรมสีสังเคราะห์ : สีรีแอกทีฟ ลงวันที่ 4 ตุลาคม พ.ศ. 2564
3. สีแวต
- ต้องเป็นไปตามมาตรฐานเลขที่ มอก. 760 - 2563 ตามประกาศกระทรวงอุตสาหกรรม ฉบับที่ 6392 (พ.ศ. 2564) ออกตามความในพระราชบัญญัติมาตรฐานผลิตภัณฑ์อุตสาหกรรม พ.ศ. 2511 เรื่อง ยกเลิกมาตรฐานผลิตภัณฑ์อุตสาหกรรมสีย้อมสังเคราะห์ : สีแวต และกําหนดมาตรฐานผลิตภัณฑ์อุตสาหกรรมสีสังเคราะห์ : สีแวต ลงวันที่ 4 ตุลาคม พ.ศ. 2564
4. สีซัลเฟอร์
- ต้องเป็นไปตามมาตรฐานเลขที่ มอก. 2344 - 2563 ตามประกาศกระทรวงอุตสาหกรรม ฉบับที่ 6393 (พ.ศ. 2564) ออกตามความในพระราชบัญญัติมาตรฐานผลิตภัณฑ์อุตสาหกรรม พ.ศ. 2511 เรื่อง ยกเลิกมาตรฐานผลิตภัณฑ์อุตสาหกรรมสีย้อมสังเคราะห์ : สีซัลเฟอร์ และกําหนดมาตรฐานผลิตภัณฑ์อุตสาหกรรมสีสังเคราะห์ : สีซัลเฟอร์ ลงวันที่ 4 ตุลาคม พ.ศ. 2564
5. สีแอซิด
- ต้องเป็นไปตามมาตรฐานเลขที่ มอก. 2532 - 2563 ตามประกาศกระทรวงอุตสาหกรรม ฉบับที่ 6394 (พ.ศ. 2564) ออกตามความในพระราชบัญญัติมาตรฐานผลิตภัณฑ์อุตสาหกรรม พ.ศ. 2511 เรื่อง ยกเลิกมาตรฐานผลิตภัณฑ์อุตสาหกรรมสีย้อมสังเคราะห์ : สีแอซิด และกําหนดมาตรฐานผลิตภัณฑ์อุตสาหกรรมสีสังเคราะห์ : สีแอซิด ลงวันที่ 4 ตุลาคม พ.ศ. 2564
2. กําหนดให้มีผลใช้บังคับเมื่อพ้นกําหนดสามร้อยหกสิบห้าวันนับแต่วันประกาศในราชกิจจานุเบกษาเป็นต้นไป
7. เรื่อง (ร่าง) ประกาศกระทรวงดิจิทัลเพื่อเศรษฐกิจและสังคม เรื่อง ขั้นตอนการแจ้งเตือน การระงับการทําให้แพร่หลายของข้อมูลคอมพิวเตอร์ และการนําข้อมูลคอมพิวเตอร์ออกจากระบบคอมพิวเตอร์ พ.ศ. ....
คณะรัฐมนตรีรับทราบ (ร่าง) ประกาศกระทรวงดิจิทัลเพื่อเศรษฐกิจและสังคม เรื่อง ขั้นตอนการแจ้งเตือน การระงับการทําให้แพร่หลายของข้อมูลคอมพิวเตอร์ และการนําข้อมูลคอมพิวเตอร์ออกจากระบบคอมพิวเตอร์ พ.ศ. .... ก่อนการประกาศใช้บังคับต่อไป ตามที่กระทรวงดิจิทัลเพื่อเศรษฐกิจและสังคม (ดศ.) เสนอ
สาระสําคัญ
1. พระราชบัญญัติว่าด้วยการกระทําความผิดเกี่ยวกับคอมพิวเตอร์ พ.ศ. 2550 และที่แก้ไขเพิ่มเติม มาตรา 4 ให้รัฐมนตรีว่าการกระทรวงดิจิทัลเพื่อเศรษฐกิจและสังคมรักษาการตามพระราชบัญญัตินี้ และให้มีอํานาจแต่งตั้งพนักงานเจ้าหน้าที่กับออกกฎกระทรวงและประกาศเพื่อปฏิบัติการตามพระราชบัญญัตินี้
กฎกระทรวงและประกาศนั้น เมื่อได้ประกาศในราชกิจจานุเบกษาแล้วให้ใช้บังคับได้
มาตรา 15 ผู้ให้บริการผู้ใดให้ความร่วมมือ ยินยอม หรือรู้เห็นเป็นใจให้มีการกระทําความผิดตามมาตรา 14 ในระบบคอมพิวเตอร์ที่อยู่ในความควบคุมของตน ต้องระวางโทษเช่นเดียวกับผู้กระทําความผิดตามมาตรา 14
ให้รัฐมนตรีออกประกาศกําหนดขั้นตอนการแจ้งเตือน การระงับการทําให้แพร่หลายของข้อมูลคอมพิวเตอร์ และการนําข้อมูลคอมพิวเตอร์นั้นออกจากระบบคอมพิวเตอร์
ถ้าผู้ให้บริการพิสูจน์ได้ว่าตนได้ปฏิบัติตามประกาศของรัฐมนตรีที่ออกตามวรรคสอง ผู้นั้นไม่ต้องรับโทษ
2. (ร่าง) ประกาศกระทรวงดิจิทัลเพื่อเศรษฐกิจและสังคม เรื่อง ขั้นตอนการแจ้งเตือนการระงับการทําให้แพร่หลายของข้อมูลคอมพิวเตอร์ และการนําข้อมูลคอมพิวเตอร์ออกจากระบบคอมพิวเตอร์ พ.ศ. .... มีสาระสําคัญดังนี้
2.1 ให้ยกเลิกประกาศกระทรวงดิจิทัลเพื่อเศรษฐกิจและสังคม เรื่อง ขั้นตอนการแจ้งเตือน การระงับการทําให้แพร่หลายของข้อมูลคอมพิวเตอร์ และการนําข้อมูลคอมพิวเตอร์ออกจากระบบคอมพิวเตอร์ พ.ศ. 2560
2.2 กําหนดเพิ่มเติมคํานิยามที่สําคัญให้สอดคล้องกับประกาศกระทรวงดิจิทัลเพื่อเศรษฐกิจและสังคมฉบับอื่นที่ออกตามพระราชบัญญัติว่าด้วยการกระทําความผิดเกี่ยวกับคอมพิวเตอร์ พ.ศ. 2550 และที่แก้ไขเพิ่มเติม ดังนี้
“สื่อสังคมออนไลน์ (Social Media)” หมายความว่า สื่อหรือช่องทางในการติดต่อสื่อสารหรือแลกเปลี่ยนข้อมูลระหว่างบุคคลโดยใช้เทคโนโลยีสารสนเทศ หรือเครือข่ายอินเทอร์เน็ต (Internet Intermediary) ที่เน้นการสร้างหรือเผยแพร่เนื้อหาระหว่างผู้ใช้งานด้วยกัน (Creation and Exchange of User-generated Content) หรือสนับสนุนการสื่อสารสองทาง หรือการนําเสนอและเผยแพร่เนื้อหาในวงกว้างได้ด้วยตนเอง ซึ่งรวมถึงแต่ไม่จํากัดเฉพาะ โปรแกรมคอมพิวเตอร์ ซอฟต์แวร์ แอพพลิเคชัน กระดานข่าว เครือข่ายสังคมออนไลน์ สื่อสําหรับการเผยแพร่และแลกเปลี่ยนเนื้อหาที่เป็นข้อมูลคอมพิวเตอร์ ข้อมูลอิเล็กทรอนิกส์ ภาพนิ่ง เสียง วีดิทัศน์ หรือแฟ้มข้อมูล หรือให้บริการเก็บเนื้อที่ข้อมูลบนอินเทอร์เน็ต บล็อก blogs เว็บไซต์ (สําหรับการสร้างและแก้ไขเนื้อหาร่วมกัน) เกมส์ออนไลน์หรือโลกเสมือนที่มีผู้ใช้งานหลายคน หรือสื่ออิเล็กทรอนิกส์ หรือสื่อออนไลน์อื่นในลักษณะเดียวกันหรือคล้ายคลึงกันที่เปิดให้ใช้งาน เพื่อเป็นช่องทางการสื่อสารระหว่างบุคคล ระหว่างกลุ่มบุคคล หรือกับสาธารณะ
“ตําแหน่งข้อมูลที่ผิดกฎหมาย” หมายความว่า ตําแหน่งหรือแหล่งที่อยู่ของข้อมูล (Related Online Location) อาทิเช่น ยูอาร์แอล (Related URL) ที่อยู่บนอินเทอร์เน็ต (Related IP Address) ชื่อโดเมน (Related Domain Name) เว็บเพจ (Related web page) ของแหล่งข้อมูลหรือตําแหน่งที่อยู่ทางอิเล็กทรอนิกส์ (Related Electronic Address) ที่เกี่ยวข้องกับข้อมูลนั้น
2.3 กําหนดประเภทและลักษณะการให้บริการของผู้ให้บริการหรือสื่อสังคมออนไลน์ ที่สามารถพิสูจน์ถึงการปฏิบัติตามประกาศฉบับนี้ เพื่อไม่ต้องรับโทษฐานให้ความร่วมมือให้ความยินยอม หรือรู้เห็นเป็นใจให้มีการกระทําความผิด ได้แก่
(1) ผู้ให้บริการในฐานะสื่อกลาง (Intermediary) ซึ่งให้บริการเกี่ยวกับกิจการโทรคมนาคม การสื่อสารกิจการกระจายภาพ กระจายเสียง กิจการอินเทอร์เน็ต รวมถึงการรับส่งข้อมูลคอมพิวเตอร์ผ่านเครือข่ายหรือระบบคอมพิวเตอร์ของผู้ให้บริการ หรือบริการอํานวยความสะดวกในการส่งผ่านข้อมูลคอมพิวเตอร์ผ่านเส้นทางจราจรทางคอมพิวเตอร์บนอินเทอร์เน็ต (routing) หรือ จัดให้บริการคอมพิวเตอร์ อุปกรณ์คอมพิวเตอร์ ระบบคอมพิวเตอร์ที่ทํางานโดยปัญญาประดิษฐ์ (Artificial Intelligence) หรือระบบเครือข่ายคอมพิวเตอร์เพื่อทําให้เกิดการรับส่งผ่านข้อมูลคอมพิวเตอร์ (Transitory Communication – mere conduit) โดยที่ผู้ให้บริการไม่ได้มีส่วนเกี่ยวข้องหรือมีส่วนร่วมใด ๆ ในการรับส่งผ่านข้อมูลคอมพิวเตอร์ ไม่ได้มีการเลือกคัดสรรข้อมูลหรือเนื้อหา การทําสําเนาข้อมูลคอมพิวเตอร์หรือเนื้อหาของข้อมูลเก็บไว้ในลักษณะถาวรในระบบคอมพิวเตอร์ หรือในลักษณะที่เก็บไว้เป็นฐานข้อมูลของเครือข่ายของผู้ให้บริการของตนในลักษณะที่บุคคลทั่วไปอาจเข้าถึงข้อมูลดังกล่าวได้ในภายหลัง ไม่มีการแก้ไขเปลี่ยนแปลงข้อมูลหรือเนื้อหาของข้อมูลนั้นโดยผู้ให้บริการ และไม่ได้รับค่าตอบแทนหรือประโยชน์ใด ๆ ไม่ว่าทางตรงและทางอ้อมจากการเผยแพร่ต่อสาธารณชน ทําซ้ํา ดัดแปลงข้อมูลคอมพิวเตอร์ที่ผิดกฎหมาย
(2) ผู้ให้บริการที่เก็บหรือพักข้อมูลคอมพิวเตอร์ชั่วคราว (system caching) ในระบบคอมพิวเตอร์ที่มีการควบคุมการส่งผ่านเนื้อหาข้อมูลทั้งหมดโดยผู้ใช้บริการหรือบุคคลภายนอก หรือโดยเครือข่ายคอมพิวเตอร์หรือปัญญาประดิษฐ์ด้วยกัน หรือโดยการทํางานของเครื่องคอมพิวเตอร์หรือปัญญาประดิษฐ์โดยอัตโนมัติซึ่งผู้ให้บริการไม่เกี่ยวข้องและไม่ได้ควบคุมการจัดเก็บข้อมูลคอมพิวเตอร์
(3) ผู้ให้บริการซึ่งเก็บรักษาข้อมูลคอมพิวเตอร์ในระบบคอมพิวเตอร์หรือเครือข่ายระบบของคอมพิวเตอร์ของตนเองเพื่อให้ผู้ใช้บริการดําเนินการบริหารจัดการข้อมูลคอมพิวเตอร์ดังกล่าวด้วยตนเอง (Information Residing on systems or network at direction of users) ที่ผู้ให้บริการไม่ได้ให้ความร่วมมือ ยินยอม รู้เห็นเป็นใจ หรือเกี่ยวข้องรวมถึงไม่ทราบถึงการกระทําใด ๆ ที่ผิดกฎหมายของผู้ใช้บริการหรือบุคคลภายนอก และผู้ให้บริการไม่ได้รับค่าตอบแทนหรือประโยชน์ใด ๆ ไม่ว่าทางตรงหรือทางอ้อมจากการเผยแพร่ข้อมูลที่ผิดกฎหมาย
(4) ผู้ให้บริการทางเทคนิคเพื่อเป็นที่ตั้งหรือที่พักของแหล่งข้อมูล (Information Location Tools) ที่ไม่มีการเชื่อมต่อ (Linking) ไปยังแหล่งข้อมูลที่ผิดกฎหมายแก่บุคคลภายนอกด้วยตนเอง และผู้ให้บริการไม่ได้รับค่าตอบแทนหรือประโยชน์ใด ๆ ไม่ว่าทางตรงหรือทางอ้อมจากการเผยแพร่ข้อมูลคอมพิวเตอร์ที่ผิดกฎหมาย
(5) สื่อสังคมออนไลน์ที่เป็นสื่อหรือช่องทางในการติดต่อสื่อสารหรือแลกเปลี่ยนข้อมูลระหว่างบุคคลโดยใช้เทคโนโลยีสารสนเทศ หรือเครือข่ายอินเทอร์เน็ตที่การดําเนินการโพสต์ แก้ไขเปลี่ยนแปลง เผยแพร่ข้อมูลคอมพิวเตอร์ทั้งหมดกระทําโดยผู้ใช้บริการหรือบุคคลภายนอก หรือโดยอัตโนมัติผ่านระบบคอมพิวเตอร์หรือปัญญาประดิษฐ์ ที่ไม่ใช่โดยผู้ให้บริการ และผู้ให้บริการไม่ได้รับค่าตอบแทนผลประโยชน์ใด ๆ ไม่ว่าทางตรงและทางอ้อม จากการเผยแพร่ต่อสาธารณชน ทําซ้ํา ดัดแปลงข้อมูลคอมพิวเตอร์ที่ผิดกฎหมาย
(6) ผู้ให้บริการที่ไม่ได้มีลักษณะหรือที่ไม่ได้ระบุไว้ใน (1) (2) (3) (4) และ (5) ซึ่งให้บริการแก่บุคคลอื่นในการเข้าสู่อินเทอร์เน็ต หรือให้สามารถติดต่อถึงกันได้โดยประการอื่น โดยผ่านทางระบบคอมพิวเตอร์
2.4 กําหนดมาตรการระงับการทําให้แพร่หลายหรือลบข้อมูลคอมพิวเตอร์ที่ผิดกฎหมายด้วยตนเอง (Notice & Takedown Policy) ที่ผู้ให้บริการหรือสื่อสังคมออนไลน์ต้องจัดให้มีเพื่อไม่ต้องรับโทษฐานให้ความร่วมมือ ให้ความยินยอม หรือรู้เห็นเป็นใจให้มีการกระทําความผิด
(1) ขั้นตอนการแจ้งเตือน
ผู้ให้บริการหรือสื่อสังคมออนไลน์ต้องจัดทํานโยบายการระงับการทําให้แพร่หลายหรือลบข้อมูล (Notice & Take Down Policy) หรือหนังสือแจ้งเตือน (Take Down Notice) ล่วงหน้าเป็นลายลักษณ์อักษรให้บุคคลทั่วไปได้รับทราบ โดยอาจดําเนินการด้วยวิธีการทางเทคนิคหรือวิธีการอื่นเพื่อให้ผู้ใช้บริการหรือบุคคลภายนอกแจ้งเตือนผู้ให้บริการหรือสื่อสังคมออนไลน์เพื่อให้ผู้ให้บริการหรือสื่อสังคมออนไลน์ระงับการทําให้แพร่หลายหรือลบข้อมูลที่ผิดกฎหมายออกจากระบบคอมพิวเตอร์ที่อยู่ในความควบคุมของตนได้
(2) การแจ้งเตือนของผู้ใช้บริการ
เมื่อผู้ใช้บริการหรือบุคคลใดตรวจพบว่า ผู้ให้บริการหรือสื่อสังคมออนไลน์เผยแพร่ข้อมูลที่ผิดกฎหมาย ผู้ใช้บริการหรือบุคคลภายนอกสามารถแจ้งเตือนผู้ให้บริการหรือสื่อสังคมออนไลน์เพื่อขอให้ระงับการทําให้แพร่หลายหรือลบข้อมูลที่ผิดกฎหมายได้โดยการลงบันทึกประจําวัน หรือแจ้งความร้องทุกข์เพื่อเป็นหลักฐานต่อพนักงานสอบสวนหรือเจ้าหน้าที่ตํารวจ หรือแจ้งรายละเอียดที่เกี่ยวข้องกับการเผยแพร่ข้อมูลที่ผิดกฎหมายต่อผู้ให้บริการหรือสื่อสังคมออนไลน์ตามแบบฟอร์มข้อร้องเรียน (Complaint Form) ที่ผู้ให้บริการหรือสื่อสังคมออนไลน์กําหนด ยื่นต่อผู้ให้บริการหรือสื่อสังคมออนไลน์นั้น
(3) วิธีการระงับหรือนําข้อมูลออกจากระบบคอมพิวเตอร์
เมื่อผู้ให้บริการหรือสื่อสังคมออนไลน์ได้รับข้อร้องเรียนตามแบบฟอร์มข้อร้องเรียน (Complaint Form) และเอกสารที่เกี่ยวข้องจากผู้ใช้บริการหรือบุคคลภายนอกแล้ว ผู้ให้บริการหรือสื่อสังคมออนไลน์ต้องดําเนินการระงับการทําให้แพร่หลาย ลบ หรือแก้ไขเปลี่ยนแปลงข้อมูลที่ผิดกฎหมายเพื่อไม่ให้แพร่หลายต่อไป และจัดทําสําเนาข้อร้องเรียนรวมถึงรายละเอียดข้อร้องเรียนของบุคคลที่ร้องเรียนดังกล่าวส่งให้กับผู้ใช้บริการหรือสมาชิกหรือบุคคลที่เกี่ยวข้องซึ่งอยู่ในความควบคุมของผู้ให้บริการหรือสื่อสังคมออนไลน์โดยทันที เว้นแต่มีเหตุสุดวิสัยหรือเหตุจําเป็นอื่นอันมิอาจก้าวล่วงได้ทําให้ไม่สามารถดําเนินการได้ทันที และเมื่อเหตุสุดวิสัยหรือเหตุจําเป็นอื่นอัน มิอาจก้าวล่วงได้สิ้นสุดลง ผู้ให้บริการหรือสื่อสังคมออนไลน์ต้องดําเนินการระงับการทําให้แพร่หลาย หรือลบข้อมูลดังกล่าวโดยทันที แต่ทั้งนี้ต้องไม่เกินระยะเวลายี่สิบสี่ชั่วโมง นับแต่วันที่ได้รับข้อร้องเรียน
2.5 กําหนดมาตรการระงับการทําให้แพร่หลายหรือลบข้อมูลคอมพิวเตอร์ที่ผิดกฎหมายโดยคําสั่งของพนักงานเจ้าหน้าที่ ที่พนักงานเจ้าหน้าที่ต้องปฏิบัติเมื่อพบการกระทําความผิดหรือได้รับข้อมูล ข้อร้องเรียน เอกสารหรือหลักฐานจากผู้เสียหาย เจ้าหน้าที่ของรัฐ ผู้มีส่วนได้เสีย หรือบุคคลใด ๆ ว่ามีข้อมูลคอมพิวเตอร์ที่ผิดกฎหมายอยู่ในความควบคุมของผู้ให้บริการหรือสื่อสังคมออนไลน์ โดยพนักงานเจ้าหน้าที่ที่ได้รับมอบหมายอาจมีคําสั่งไปยังผู้ให้บริการหรือสื่อสังคมออนไลน์เพื่อให้ดําเนินการระงับการแพร่หลาย หรือลบข้อมูลคอมพิวเตอร์ที่ผิดกฎหมายได้ เมื่อผู้ให้บริการหรือสื่อสังคมออนไลน์ได้รับคําสั่งของพนักงานเจ้าหน้าที่แล้ว ต้องดําเนินการระงับการทําให้แพร่หลาย ลบ หรือแก้ไขเปลี่ยนแปลงข้อมูลที่ผิดกฎหมายที่อยู่ในความควบคุมของผู้ให้บริการหรือสื่อสังคมออนไลน์เพื่อไม่ให้แพร่หลายต่อไปโดยทันทีหรือภายในระยะเวลาที่กําหนดแล้วแต่กรณี โดยให้ดําเนินการด้วยมาตรการทางเทคนิคใด ๆ (Technical Measure) ที่ได้มาตรฐานตามสภาพของการให้บริการแต่ละประเภท
2.6 กําหนดขั้นตอนการอุทธรณ์และการเพิกถอนคําสั่งของพนักงานเจ้าหน้าที่เพื่อให้ผู้ให้บริการหรือสื่อสังคมออนไลน์ที่ไม่เห็นด้วยกับคําสั่งของพนักงานเจ้าหน้าที่ หรือผู้ซึ่งได้รับผลกระทบโดยตรงจากคําสั่งของพนักงานเจ้าหน้าที่ ได้ใช้สิทธิในการโต้แย้งคําสั่งของพนักงานเจ้าหน้าที่
2.7 กําหนดแนวทางการดําเนินคดี ในกรณีที่ผู้ให้บริการหรือสื่อสังคมออนไลน์เพิกเฉยไม่ดําเนินการระงับการทําให้แพร่หลาย ลบ หรือแก้ไขเปลี่ยนแปลงข้อมูลที่ผิดกฎหมายออกจากระบบคอมพิวเตอร์ที่อยู่ในความควบคุมของตน ภายในระยะเวลาที่พนักงานเจ้าหน้าที่หรือตามที่ประกาศนี้กําหนด โดยให้พนักงานเจ้าหน้าที่ดําเนินการรวบรวมพยานหลักฐานเกี่ยวกับการกระทําความผิดของผู้ให้บริการหรือสื่อสังคมออนไลน์ โดยแจ้งความร้องทุกข์เพื่อเนินคดีกับผู้ให้บริการหรือสื่อสังคมออนไลน์ในฐานร่วมมือ ยินยอม หรือรู้เห็นเป็นใจให้มีการกระทําความผิดในมาตรา 14 และมาตรา 15 แห่งพระราชบัญญัติว่าด้วยการกระทําความผิดเกี่ยวกับคอมพิวเตอร์ พ.ศ. 2550 และที่แก้ไขเพิ่มเติม และดําเนินการประสานงานกับสํานักงาน กสทช. หรือหน่วยงานกํากับดูแลเพื่อให้มีคําสั่งระงับการเผยแพร่ข้อมูลที่ผิดกฎหมาย หรือเพื่อให้หน่วยงานกํากับดูแลดําเนินการกับผู้ให้บริการหรือสื่อสังคมออนไลน์ตามกฎหมายที่เกี่ยวข้องต่อไป
ทั้งนี้ (ร่าง) ประกาศกระทรวงดิจิทัลเพื่อเศรษฐกิจและสังคม เรื่อง ขั้นตอนการแจ้งเตือน การระงับการทําให้แพร่หลายของข้อมูลคอมพิวเตอร์ และการนําข้อมูลคอมพิวเตอร์ออกจากระบบคอมพิวเตอร์ พ.ศ. .... มีสาระสําคัญเป็นการปรับปรุงกระบวนการเกี่ยวกับขั้นตอนการแจ้งเตือน การระงับการทําให้แพร่หลายของข้อมูลคอมพิวเตอร์ และการนําข้อมูลคอมพิวเตอร์ออกจากระบบคอมพิวเตอร์ให้มีความรวดเร็ว มีประสิทธิภาพยิ่งขึ้น สอดคล้องกับความก้าวหน้าทางเทคโนโลยีซึ่งเปลี่ยนแปลงไปในปัจจุบัน โดยยังคงมาตรการระงับการเผยแพร่ของข้อมูลคอมพิวเตอร์ หรือข้อมูลที่ผิดกฎหมายด้วยตนเอง (Notice & Takedown Policy) ตามประกาศฉบับปัจจุบัน และเพิ่มเติมมาตรการเพื่อให้มีช่องทางการแจ้งเตือนโดยพนักงานเจ้าหน้าที่รวมทั้งกําหนดแนวทางในการดําเนินคดีกับผู้ให้บริการหรือสื่อสังคมออนไลน์ที่ไม่ปฏิบัติตามคําสั่งของพนักงานเจ้าหน้าที่ ซึ่งจะเป็นทางเลือกและเป็นการช่วยลดภาระของประชาชนหรือผู้เสียหายในการดําเนินการแจ้งเตือนต่อผู้ให้บริการหรือสื่อสังคมออนไลน์ได้หลายช่องทางทั้งการดําเนินการด้วยตนเองหรือแจ้งผ่านช่องทางของหน่วยงานของรัฐหรือพนักงานเจ้าหน้าที่เพื่อดําเนินการ อันเป็นการช่วยคุ้มครองและเยียวยาความเสียหายแก่ประชาชนมากยิ่งขึ้น
8. เรื่อง ร่างข้อบังคับการรถไฟฟ้าขนส่งมวลชนแห่งประเทศไทย ว่าด้วยการกําหนดอัตราค่าโดยสารฯ สายเฉลิมรัชมงคล สายฉลองรัชธรรม และอัตราค่าโดยสารร่วม รวม 3 ฉบับ
คณะรัฐมนตรีมีมติเห็นชอบร่างข้อบังคับการรถไฟฟ้าขนส่งมวลชนแห่งประเทศไทย ว่าด้วยการกําหนดอัตราค่าโดยสารฯ สายเฉลิมรัชมงคล สายฉลองรัชธรรม และอัตราค่าโดยสารร่วม รวม 3 ฉบับ ตามนัยมาตรา 18 (13) แห่งพระราชบัญญัติการรถไฟฟ้าขนส่งมวลชนแห่งประเทศไทย พ.ศ. 2543 ตามที่กระทรวงคมนาคม (คค.) เสนอ
ทั้งนี้ คค. เสนอว่า โดยที่สัญญาสัมปทานโครงการถไฟฟ้าสายสีน้ําเงิน (โครงการรถไฟฟ้ามหานคร สายเฉลิมรัชมงคล และโครงการรถไฟฟ้าสายสีน้ําเงินส่วนต่อขยาย) ได้กําหนดให้ดําเนินการปรับอัตราค่าโดยสารทุก ๆ ระยะเวลา 24 เดือน และอัตราค่าโดยสารที่ใช้อยู่ในปัจจุบันจะครบกําหนดการบังคับใช้ตามสัญญา ในวันที่ 2 กรกฎาคม 2565 ฉะนั้น จึงเห็นควรนําร่างข้อบังคับการรถไฟฟ้าขนส่งมวลชนแห่งประเทศไทย ว่าด้วยการกําหนดอัตราค่าโดยสารฯ สายเฉลิมรัชมงคล สายฉลองรัชธรรม และอัตราค่าโดยสารร่วม เสนอคณะรัฐมนตรีเพื่อพิจารณาให้ความเห็นชอบและประกาศในราชกิจจานุเบกษาก่อนวันที่ 3 กรกฎาคม 2565 ต่อไป
สาระสําคัญ
1. อัตราค่าโดยสารรถไฟฟ้ามหานคร สายเฉลิมรัชมงคล จะครบกําหนดบังคับใช้ตามสัญญา ในวันที่ 2 กรกฎาคม 2565 การรถไฟฟ้าขนส่งมวลชนแห่งประเทศไทยจึงได้คํานวณอัตราค่าโดยสารใหม่ตามวิธีการในสัญญาสัมปทานโครงการรถไฟฟ้าสายสีน้ําเงิน บนพื้นฐานของการเปลี่ยนแปลงตามความเป็นจริงของดัชนีราคาผู้บริโภค (Consumer Price Index: CPI) ซึ่งได้รับแจ้งจากกระทรวงพาณิชย์ ทั้งนี้ อัตราค่าโดยสารใหม่ตามสัญญาจะมีอัตราเริ่มต้นที่ 17 บาท สูงสุด 43 บาท และจะมีผลบังคับใช้ 24 เดือน ตั้งแต่วันที่ 3 กรกฎาคม 2565 เป็นต้นไป
จํานวนสถานี